**SAJTÓKÖZLEMÉNY**

**XVIII. ERDŐK HETE MEGNYITÁSA**

**KÖZÖLHETŐ: 2014. szeptember 27. 16.00**

**A magyar erdők turisztikai szerepére hívta fel a figyelmet Ugron Ákos Gábor, a Földművelésügyi Minisztérium helyettes államtitkára szombaton a XVIII. Erdők Hete nyitórendezvényén, a „Muzsikál az erdő” a Királyi Erdőben rendezvényen, a Székesfehérvár melletti Gaja-völgyi Tájcentrumban.**

A hazai erdőgazdálkodók a korábbi évekhez hasonlóan országszerte több tízezer látogatót várnak szeptember 29 – október 5. között, a XVIII. Erdők Hete programsorozat eseményeire. A hazai erdők értékeit szakértő vezetéssel bemutató, az erdészeti erdei iskolák tananyagára épülő programok között lesz játékos természetismereti tudáspróba, térképes ügyességi verseny, kisvasutas kirándulás és még a csillagösvényen való tájékozódást is megtanulhatják az érdeklődők.

*A Földművelésügyi Minisztérium és a programokat összefogó Országos Erdészeti Egyesület a XVIII. Erdők Hete rendezvényein keresztül a magyar erdők turisztikai szerepére kívánja felhívni a figyelmet. A magyarországi erdőterület – ezen belül különösen a több mint egymillió hektárnyi állami erdő – az ország leglátogatottabb turisztikai attrakciói közé tartozik* – mondta Ugron Ákos Gábor állami földekért felelős helyettes államtitkár az Erdők Hete nyitórendezvényén, a térség állami erdeit kezelő VADEX Zrt. Gaja-völgyi Tájcentrumában. A megnyitón elhangzott, hogy évente több tízmillió látogató keresi fel gyalogosan, kerékpárral vagy éppen lóháton a hazai természeti értékek legnagyobb részét őrző erdőket. Az állami és magán erdőgazdálkodók a természetjárók fogadására igen jelentős infrastruktúrát gondoznak, és tartanak fönn. Az elmúlt évben csak az állami erdőgazdaságok több milliárd forintot fordítottak a turisztikai szolgáltatások fejlesztésére, többek között turistaszállások, kisvasutak, kilátók, tanösvények, túraútvonal-szakaszok létesítésével és fejlesztésével. A környezeti nevelés hagyományos helyszíneinek számító, az Erdők Hete programokat szervező erdészeti erdei iskolák is különleges turisztikai élményeket kínálnak, ahol évente mintegy 50.000 gyerek vesz részt az erdőpedagógiai programokon.

A nyitórendezvény, amely egyben a „Muzsikál az erdő a Királyi Erdőben” programja is, az egész család számára kínált változatos programokat. Az erdei ügyességi pálya, a tájékozódási verseny és az erdei kerékpártúra mellett képzőművészeti és zenei programok is helyet kaptak. A 11 éve a Mátrából induló kezdeményezés után most először rendeztek „Muzsikál az erdő” programot a Dunántúlon, ahol többek között erdei szimfonikus koncertet adott a Győri Egyetemi Zenekar Ménesi Gergely karmester vezényletével, valamint felavatták Józsa Judit, a Magyar Kultúra Lovagja Összetartás című emlékplakettjét. A rendezvény szervezői példát szeretnének mutatni abban, hogy Magyarországot csak összetartással lehet előre vinni. A helyi programok szervezésében részt vesz Az Erdőért Egyesület és a Fejér megyei Természetjáró Szövetség is.

Az idei Erdők Hete keretében országszerte zajló közel száz program részletei megtekinthetők a [www.erdokhete.hu](http://www.erdokhete.hu) oldalon.